作者:葉潤
標題:鶯啼序
內容:離騷困吟夢醒，訪臺城舊路。問流水、東入滄溟，還解流轉西否。烏衣夢、浪傳故國，晴煙冉冉宮牆樹。念吟魂悽斷，待隨燕子來去。回首十年，闌錦花場，趁吟雲賦雨。可曾對、寶瑟知音，高軒為誰輕駐。倚東風、愁長笑短，水雲深、春江日暮。伴羈懷，唯有徵衫，貯寒半縷。高情謾賦，蕙帶蘭襟，蛾眉古來相妒。英雄到、江南易老。後來誰更，風景傷心，淚沾樽俎。登山宴水，橫江酹酒，傾將慷慨酬形勢，付興亡、一笑翻歌舞。獨醒難繼山公，上馬旌旗動，又還驚起鷗鷺。危亭恨極，落盡寒香，怕道斷腸句。有多少、行星翠點，春淺寒深，孕粉藏香，蝶清蜂瘦。因孤彩筆芳箋，擬待倩取遊絲，系卻離緒。旋□□、寫入鳴弦柱。曲高調古。更人何在，誰比和、此幽素。